钦定古今图书集成/明伦汇编/氏族典/第155卷 > 《廖用贤尚友录》 > 樊子盖
## 钦定古今图书集成/明伦汇编/氏族典/第155卷 > 《廖用贤尚友录》 > 樊子盖

按《隋书樊子盖传》：“子盖字华宗，庐江人也。解褐武兴
王行参军，出为慎县令，东汝、北陈二郡太守，员外散
骑常侍，封富阳县侯。周武帝平齐，授仪同三司，治郢
州刺史。高祖受禅，以仪同领乡兵，后除枞阳太守。平
陈之役，以功加上开府，改封上蔡县伯，拜辰州刺史，
俄转嵩州刺史。母忧去职。起授齐州刺史，转循州总”
管。十八年，炀帝即位，征还京师，转凉州刺史，授银青
光禄大夫、武威太守，以善政闻。大业三年入朝，进位
金紫光禄大夫。五年，加右光禄大夫。六年，除民部尚
书。时处罗可汗及高昌王款塞，复以子盖检校武威
太守，应接二蕃，进授左光禄大夫，以为涿郡留守。九
年，车驾复幸辽东，命子盖为东都留守。属杨元感作
逆，每尽锐攻城，子盖徐设备御，至辄摧破，元感解去。
子盖检校河南内史。车驾至高阳，追诣行在所引见，
帝迎劳之。进位光禄大夫，封建安侯。固让不许，诏进
爵为济公。从驾还东都。时绛郡贼敬槃陁、柴保昌等
阻兵数万，汾、晋苦之，诏令子盖进讨。经年不能破贼，
有诏征还。卒于京第，时年七十有二。赠开府仪同三
司，谥曰“景。”